Κανονισμός (ΕΚ) αριθ. 2052/2003 του Συμβουλίου

της 17ης Νοεμβρίου 2003

που τροποποιεί τον κανονισμό (ΕΟΚ) αριθ. 1907/90 σχετικά με ορισμένες προδιαγραφές εμπορίας για τα αυγά

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τον κανονισμό (ΕΟΚ) αριθ. 2771/75 του Συμβουλίου, της 29ης Οκτωβρίου 1975, περί κοινής οργανώσεως αγοράς στον τομέα των αυγών(1), και ιδίως το άρθρο 2 παράγραφος 2,

την πρόταση της Επιτροπής,

Εκτιμώντας τα ακόλουθα:

(1) Η κοινοτική νομοθεσία προβλέπει πλέον, από 1ης Ιανουαρίου 2004, δύο μόνο κατηγορίες αυγών. Αυγά κατηγορίας B δεν επιτρέπεται πλέον να πωλούνται ως επιτραπέζια αυγά. Αυτό δημιουργεί πρόβλημα ιδίως σε ορισμένα κράτη μέλη όπου συνηθίζεται η πλύση αυγών και οι καταναλωτές προτιμούν να αγοράζουν πλυμένα αυγά. Για το λόγο αυτό, ζητήθηκε από την Επιτροπή να επιτρέψει τη συνέχιση αυτής της πρακτικής.

(2) Εν αναμονή εξαντλητικής επιστημονικής έκθεσης την οποία θα εκπονήσει η Ευρωπαϊκή Αρχή για την Ασφάλεια των Τροφίμων προκειμένου να μπορέσουν να προσδιορισθούν οι ενδεχόμενοι υγειονομικοί κίνδυνοι που συνδέονται με την πλύση των αυγών, είναι σκόπιμο να προβλεφθεί παρέκκλιση που να επιτρέπει, προαιρετικά, την πλύση των επιτραπέζιων αυγών. Στην περίπτωση αυτή, τα πλυμένα αυγά πρέπει να τηρούν τα κριτήρια των αυγών κατηγορίας A, αλλά είναι σκόπιμο να φέρουν την ένδειξη "πλυμένα αυγά" στην ετικέτα. Η παρέκκλιση αυτή πρέπει να υπόκειται στη θέσπιση αυστηρών κανόνων από την αρμόδια αρχή και στη θέσπιση αυστηρών ελέγχων.

(3) Είναι επίσης σκόπιμο, λαμβανομένων υπόψη των ενδεχόμενων υγειονομικών κινδύνων, να είναι χρονικά περιορισμένη αυτή η παρέκκλιση και να προβλεφθεί ότι οι ζώνες εμπορίας των πλυμένων αυγών περιορίζονται στα τμήματα του κοινοτικού εδάφους στα οποία διεξάγουν τους ελέγχους τους οι αρμόδιες για τη χορήγηση των αδειών αρχές.

(4) Κατά το παρελθόν, οι διατάξεις του κανονισμού (EΟΚ) αριθ. 1907/90 του Συμβουλίου(2) δεν εφαρμόζονταν στα αυγά τα οποία πωλούντο από τους παραγωγούς σε τοπικές αγορές, εκτός από τις δημοπρασίες. Ο έλεγχος αυτής της παρέκκλισης αποδείχτηκε δυσχερής, ιδίως όσον αφορά τον περιορισμό του στην παραγωγή των γεωργών για προσωπική τους εκμετάλλευση και εμπορία. Προκειμένου να διευκολυνθούν οι έλεγχοι, είναι σκόπιμο να σημειώνουν οι παραγωγοί το διακριτικό κωδικό τους στα επιτραπέζια αυγά τα προοριζόμενα προς πώληση στις τοπικές αγορές.

(5) Μετά την ενοποίηση των κατηγοριών B και Γ από 1ης Ιανουαρίου 2004, τα αυγά κατηγορίας B μπορούν να πωλούνται μόνον στη βιομηχανία. Είναι σκόπιμο να αναπροσαρμοσθούν ορισμένες διατάξεις σχετικά με την επισήμανση των αυγών αυτών και των συσκευασιών τους.

(6) Η διατήρηση των αυγών που προορίζονται προς λιανική πώληση στα υπερπόντια γαλλικά διαμερίσματα, λόγω της διάρκειας της μεταφοράς και των κλιματολογικών συνθηκών, προϋποθέτει την εφαρμογή ειδικών όρων εφοδιασμού. Επομένως, είναι σκόπιμο να επιτραπεί η αποστολή αυγών με προορισμό αυτό το τμήμα του κοινοτικού εδάφους υπό συνθήκες ψύξης.

(7) Κατά συνέπεια, είναι σκόπιμο να τροποποιηθεί ο κανονισμός (EΟΚ) αριθ. 1907/90,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Ο κανονισμός (EΟΚ) αριθ. 1907/90 τροποποιείται ως εξής:

1. Στο άρθρο 2 παράγραφος 3 προστίθεται το ακόλουθο δεύτερο εδάφιο:"Ωστόσο, τα αυγά που πωλούνται από τον παραγωγό σε τοπική λαϊκή αγορά φέρουν τον κωδικό που ορίζεται στο άρθρο 7 παράγραφος 1 στοιχείο α)."

2. Στο άρθρο 6 προστίθενται οι ακόλουθες παράγραφοι:

"4. Τα κέντρα συσκευασίας τα οποία είχαν, την 1η Ιουνίου 2003, άδεια πλύσης των αυγών που προορίζονταν για τον τελικό καταναλωτή, μπορούν, για μεταβατικό χρονικό διάστημα μέχρι τις 31 Δεκεμβρίου 2006, να εξακολουθήσουν να πλένουν αυτά τα αυγά υπό την αυστηρή εποπτεία της αρμόδιας αρχής του συγκεκριμένου κράτους μέλους. Τα αυγά αυτά μπορούν να διατεθούν στο εμπόριο σε όλα τα τμήματα του κοινοτικού εδάφους στα οποία ασκούν τις αρμοδιότητές τους οι αρχές των κρατών μελών που χορήγησαν τις άδειες.

Τα πλυμένα αυγά πρέπει να πληρούν τα κριτήρια των αυγών κατηγορίας Α, αλλά ταξινομούνται ως 'πλυμένα αυγά'.

Τα κράτη μέλη ανακοινώνουν στην Επιτροπή και στα υπόλοιπα κράτη μέλη τα ονόματα και τις διευθύνσεις των αναγνωρισμένων κέντρων συσκευασίας, καθώς και τα εφαρμοζόμενα μέτρα εποπτείας.

5. Τα αυγά που προορίζονται προς λιανική πώληση στα υπερπόντια γαλλικά διαμερίσματα μπορούν να αποστέλλονται προς αυτό το τμήμα του κοινοτικού εδάφους υπό συνθήκες ψύξης. Στην περίπτωση αυτή, δεδομένου του χρονικού διαστήματος που απαιτείται για τη μεταφορά, η μέγιστη προθεσμία παράδοσης στον καταναλωτή που προβλέπεται στο άρθρο 3 παράγραφος 1 της απόφασης 94/371/ΕΚ του Συμβουλίου καθορίζεται με τη διαδικασία που προβλέπεται στο άρθρο 17 του κανονισμού (ΕΟΚ) αριθ. 2771/75."

3. Το άρθρο 7 παράγραφος 1 στοιχείο α) αντικαθίσταται από το ακόλουθο κείμενο:

"α) Τα αυγά της κατηγορίας Α και τα πλυμένα αυγά σφραγίζονται με κωδικό που υποδεικνύει το διακριτικό αριθμό του παραγωγού και επιτρέπει τη διαπίστωση της μεθόδου εκτροφής."

4. Στο άρθρο 8, οι παράγραφοι 2 και 3 αντικαθίστανται από το ακόλουθο κείμενο:

"2. Τα αυγά κατηγορίας A και τα πλυμένα αυγά τα οποία δεν διαθέτουν πλέον τα χαρακτηριστικά που καθορίζονται γι' αυτές τις κατηγορίες ποιότητας υποβαθμίζονται στην κατηγορία B. Παραδίδονται κατευθείαν σε επιχειρήσεις της βιομηχανίας τροφίμων εγκεκριμένες σύμφωνα με τις διατάξεις της οδηγίας 89/437/EΟΚ και σε επιχειρήσεις της βιομηχανίας που δεν ασχολείται με τα τρόφιμα, οι δε συσκευασίες τους φέρουν πάντα σαφή ένδειξη του προορισμού τους."

5. Στο άρθρο 10 παράγραφος 1, τα στοιχεία ε), στ) και ζ) αντικαθίστανται από το ακόλουθο κείμενο:

"ε) την ημερομηνία ελάχιστης διατηρησιμότητας, συνοδευόμενη από κατάλληλες συστάσεις αποθήκευσης όσον αφορά τα αυγά της κατηγορίας Α και τα πλυμένα αυγά·

στ) την ημερομηνία συσκευασίας, όσον αφορά τα αυγά κατηγορίας Β·

ζ) τη μέθοδο εκτροφής όσον αφορά τα αυγά κατηγορίας Α και τα πλυμένα αυγά. Η ένδειξη αυτή χρησιμοποιείται σύμφωνα με κανόνες που πρέπει να καθορισθούν βάσει της διαδικασίας του άρθρου 20·

η) την ένδειξη, υπό μη κωδικοποιημένη μορφή, των συνθηκών ψύξης όσον αφορά τα αυγά που πωλούνται στα υπερπόντια γαλλικά εδάφη·

θ) την ένδειξη 'πλυμένα αυγά' όσον αφορά τα αυγά των οποίων η πλύση έχει επιτραπεί σύμφωνα με το άρθρο 6 παράγραφος 4."

6. Το άρθρο 13 αντικαθίσταται από το ακόλουθο κείμενο:

"Άρθρο 13

1. Τα αυγά που εκτίθενται προς πώληση ή πωλούνται στο λιανικό εμπόριο πρέπει να παρουσιάζονται ανά κατηγορία ποιότητας και βάρους και σύμφωνα με τη μέθοδο εκτροφής. Οι διάφορες κατηγορίες ποιότητας και βάρους καθώς και η μέθοδος εκτροφής αναφέρονται στις συσκευασίες των αυγών κατά τρόπο απόλυτα ευδιάκριτο και σαφή για τον καταναλωτή.

2. Τα αυγά που πωλούνται χύμα εκτίθενται προς πώληση με τις ακόλουθες συμπληρωματικές πληροφορίες:

α) τον διακριτικό αριθμό του κέντρου συσκευασίας που ταξινόμησε τα αυγά ή, προκειμένου για αυγά εισαγωγής, της τρίτης χώρας καταγωγής·

β) την ημερομηνία ελάχιστης διατηρησιμότητας, συνοδευόμενη από κατάλληλες συστάσεις αποθήκευσης·

γ) την ένδειξη, υπό μη κωδικοποιημένη μορφή, των συνθηκών ψύξης όσον αφορά τα αυγά που πωλούνται στα υπερπόντια γαλλικά εδάφη.

3. Τα αυγά κατηγορίας Α, εκτός από εκείνα που διατίθενται στο εμπόριο με την ένδειξη 'έξτρα' σύμφωνα με το άρθρο 12, μπορούν να πωλούνται σε μικρές συσκευασίες χωρίς να ανήκουν στις ίδιες κατηγορίες βάρους. Στην περίπτωση αυτή, οι συσκευασίες αναφέρουν, ως συμπληρωματικές πληροφορίες, το συνολικό καθαρό βάρος και την ένδειξη 'αυγά διαφόρων μεγεθών' ή την ένδειξη των διαφόρων κατηγοριών βάρους."

7. Στο άρθρο 15 στοιχείο β), το σημείο εε) αντικαθίσταται από το ακόλουθο κείμενο:

"εε) την ημερομηνία συσκευασίας και την ημερομηνία ελάχιστης διατηρησιμότητας, ακολουθούμενη από κατάλληλες συστάσεις αποθήκευσης, για τα αυγά κατηγορίας A, και την ημερομηνία συσκευασίας, για τα αυγά κατηγορίας B."

Άρθρο 2

Ο παρών κανονισμός αρχίζει να ισχύει την έβδομη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.

Εφαρμόζεται από την 1η Ιανουαρίου 2004, πλην του άρθρου 1 σημείο 1, που εφαρμόζεται από την 1η Ιουλίου 2005.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 17 Νοεμβρίου 2003.

Για το Συμβούλιο

Ο Πρόεδρος

G. Alemanno

(1) ΕΕ L 282 της 1.11.1975, σ. 49· κανονισμός όπως τροποποιήθηκε τελευταία από τον κανονισμό (EΚ) αριθ. 806/2003 (ΕΕ L 122 της 16.5.2003, σ. 1).

(2) ΕΕ L 173 της 6.7.1990, σ. 5· κανονισμός όπως τροποποιήθηκε τελευταία από τον κανονισμό (EΚ) αριθ. 5/2001 (ΕΕ L 2 της 5.1.2001, σ. 1).